富池廟
作者：陳造
朝代：宋

paragraphs: 買香馬頭西，跂望富池口。
我帆廟下卸，祇費一炊久。
匆匆索冠裳，堇堇辦牲酒。
所取薦蠲潔，不必須富厚。
精魄我爲悚，勇節公則有。
出門聞風聲，萬竅一呼吼。
林摧巨木折，江驅雪山走。
繫纜下窗坐，齋心念神佑。
鄰舟瞢冒去，膽碎面黧黝。
非今羞供留，例亦罹釁咎。
交神不用卜，遲速示可否。
噬將捨舟楫，望望終稽首。